b'\n_START_ARTICLE_\nFerdinand von Lindemann\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLindemann syntyi Hannoveriss\xc3\xa4 vuonna 1852. H\xc3\xa4nen is\xc3\xa4ns\xc3\xa4, my\xc3\xb6s nimelt\xc3\xa4\xc3\xa4n Ferdinand Lindemann, oli paikallisen lukion opettaja. H\xc3\xa4nen \xc3\xa4itins\xc3\xa4 Emilie Crusius oli taas saman lukion rehtorin tyt\xc3\xa4r. Kaksi vuotta Lindemannin syntym\xc3\xa4n j\xc3\xa4lkeen is\xc3\xa4-Ferdinand sai t\xc3\xb6it\xc3\xa4 schwerinil\xc3\xa4isen kaasulaitoksen johtajana, mink\xc3\xa4 vuoksi koko perhe muutti Schweriniin. Siell\xc3\xa4 Lindemann vietti suurimman osan nuoruudestaan ja k\xc3\xa4vi peruskoulunsa._NEWLINE_Lindemann opiskeli useissa eri yliopistoissa, mik\xc3\xa4 oli hyvin tyypillist\xc3\xa4 1800-luvun lopun saksalaiselle opiskelijalle. H\xc3\xa4n aloitti yliopisto-opinnot G\xc3\xb6ttingeniss\xc3\xa4 vuonna 1870. Suurimman vaikutuksen nuoreen opiskelijaan teki matematiikan professori Alfred Clebsch. Heid\xc3\xa4n yst\xc3\xa4vyyssuhteensa j\xc3\xa4i lyhyeksi, sill\xc3\xa4 Clebsch kuoli kurkkum\xc3\xa4t\xc3\xa4\xc3\xa4n vuonna 1872. Lindemann sai kuitenkin haltuunsa yst\xc3\xa4v\xc3\xa4ns\xc3\xa4 geometrian luentojen muistiinpanot, joita h\xc3\xa4n k\xc3\xa4ytti tehokkaasti hyv\xc3\xa4ksi. Lindemann julkaisi muokattuina n\xc3\xa4m\xc3\xa4 muistiinpanot vuonna 1876._NEWLINE_M\xc3\xbcnchenin ja Erlangenin yliopistot kuuluivat Lindemannin opinahjoihin. Erlangenissa Lindemann suoritti filosofian tohtorin tutkinnon vuonna 1873 Felix Kleinin ohjaamana. H\xc3\xa4nen v\xc3\xa4it\xc3\xb6sty\xc3\xb6ns\xc3\xa4 \xc3\x9cber unendlich kleine Bewegungen und \xc3\xbcber Kraftsysteme bei allgemeiner projektivischer Massbestimmung tutki ep\xc3\xa4euklidista geometriaa yhdist\xc3\xa4en sen statiikkaan ja kinematiikkaan. V\xc3\xa4itelty\xc3\xa4\xc3\xa4n Lindemann matkusti Ranskan ja Britannian matematiikkakeskuksiin Oxfordiin, Cambridgeen, Lontooseen ja Pariisiin, joissa vaikuttivat Michel Chasles, Joseph Bertrand, Marie Jordan ja Charles Hermite. J\xc3\xa4lkimm\xc3\xa4isell\xc3\xa4 oli merkitt\xc3\xa4v\xc3\xa4 rooli tulevaisuudessa Lindemannin ty\xc3\xb6n kannalta._NEWLINE_Palattuaan Saksaan Lindemann aloitti habilitaatioty\xc3\xb6ns\xc3\xa4 tekemisen. H\xc3\xa4n sai sen valmiiksi W\xc3\xbcrzburgin yliopistossa vuonna 1877. Ensimm\xc3\xa4isen akateemisen ty\xc3\xb6paikkansa h\xc3\xa4n sai Freiburgin yliopistosta osa-aikaisena professorina. Vakituiseksi professoriksi h\xc3\xa4net ylennettiin vuonna 1879. Seuraavan professuurin h\xc3\xa4n sai K\xc3\xb6nigsbergin Albertus-yliopistosta vuonna 1883. Lindemannin toimiessa K\xc3\xb6nigsbergiss\xc3\xa4, Adolf Hurwitz ja David Hilbert saivat my\xc3\xb6s ty\xc3\xb6paikat sielt\xc3\xa4. K\xc3\xb6nigsbergin vuosinaan h\xc3\xa4n avioitui n\xc3\xa4yttelij\xc3\xa4n ja paikallisen koulun opettajan tytt\xc3\xa4ren Elizabeth K\xc3\xbcssnerin (hautakivess\xc3\xa4 Lisbeth) kanssa. Vuonna 1893 Lindemann muutti M\xc3\xbcncheniin, josta h\xc3\xa4n sai viran Ludwig-Maximilians-yliopistosta. T\xc3\xa4ss\xc3\xa4 virassa h\xc3\xa4n pysyi koko loppuel\xc3\xa4m\xc3\xa4ns\xc3\xa4 ajan. H\xc3\xa4n kuoli 86-vuotiaana M\xc3\xbcncheniss\xc3\xa4 6. maaliskuuta 1939.\n_START_SECTION_\nTieteellinen ura\n_START_PARAGRAPH_\nMerkitt\xc3\xa4vimm\xc3\xa4t saavutukset Lindemann teki matematiikassa geometrian ja analyysin aloilla. Tunnetuksi h\xc3\xa4net teki \xcf\x80:n transsendenttiaalisuuden todistaminen vuonna 1882 \xc3\x9cber die Zahl \xcf\x80 -nimisess\xc3\xa4 kirjoituksessa. Todistus oli merkitt\xc3\xa4v\xc3\xa4 seuraus geometriaan, sill\xc3\xa4 se todisti ympyr\xc3\xa4n neli\xc3\xb6imisen mahdottomaksi niin sanottujen euklidisten ty\xc3\xb6kalujen eli viivoittimen, harpin ja kompassin avulla. Ongelma oli pysynyt vailla todistusta antiikin matemaatikoista l\xc3\xa4htien. Charles Hermite oli vuonna 1873 kyennyt todistamaan toisen matemaattisen vakio, Neperin luvun e, transsendenttiaaliseksi. K\xc3\xa4ydess\xc3\xa4\xc3\xa4n Pariisissa Lindemann sai tilaisuuden keskustella Hermiten kanssa h\xc3\xa4nen todistuksestaan. Hermiten kaltaisen todistuksen kautta Lindemann lopulta todisti piin transsendenttiaaliseksi._NEWLINE_Lindemannin todistus perustui itse asiassa Neperin luvun transsendenttiaalisuuteen ja, ett\xc3\xa4 p\xc3\xa4tee ei\xcf\x80 = \xe2\x88\x921. T\xc3\xa4m\xc3\xa4n vuoksi ei olla t\xc3\xa4ysin yksimielisi\xc3\xa4 siit\xc3\xa4 kummalle tunnustus Lindemannin ty\xc3\xb6st\xc3\xa4 pit\xc3\xa4isi todellisuudessa antaa. Hermite teki todistuksen eteen kaikkein suurimman ty\xc3\xb6n, muttei toisaalta kyennyt tulostensa pohjalta todistamaan piin transsendenttiaalisuutta, joka olisi tehnyt h\xc3\xa4net paremmin tunnetun matematiikan ulkopuolella._NEWLINE_Fysiikka kuului matematiikan ohella Lindemannin mielenkiinnon kohteisiin. H\xc3\xa4n tutki etenkin elektroniteoriaa, mink\xc3\xa4 johdosta h\xc3\xa4n joutui erimielisyyksiin oppilaansa Arnold Sommerfeldin kanssa._NEWLINE_Lindemann tutki aktiivisesti my\xc3\xb6s matematiikan historiaa. Vaimonsa kanssa h\xc3\xa4n k\xc3\xa4\xc3\xa4nsi useita teoksia, etenkin Henri Poincar\xc3\xa9en.'